text:  Genåbning af vaklende svømmehal gav glade badegæster
  01 juli 2017 kl. 12.36
  
  Rødekro Svømmehal har været lukket i mere end et år, efter at 50 badegæster måtte evakueres, fordi der var fare for, at svømmehallens tag skulle styrte sammen.
  Reparationen af taget på Rødekro Svømmehal er nu afsluttet, og svømmehallen, der er en del af Aabenraa Kommunes Sundhedscenter, åbnede lørdag, hvor folk gratis kunne få en dukkert.
  Og svømmehallen har været savnet.
  - Det har været træls, at den har været lukket i lang tid. Vi har brugt den meget, fordi den er god til børn, den er aldrig proppet, og vandet er varmt, siger badegæsten David Hansen, der fik en svømmetur med sin søn på åbningsdagen.
  Rødekro Svømmehal holder åbent, som den plejer, i sommerferien. Du kan se svømmehallens åbningstider på sundhedscentersyd.dk
  